钦定古今图书集成/明伦汇编/氏族典/第171卷 > 《廖用贤尚友录》 > 班超
## 钦定古今图书集成/明伦汇编/氏族典/第171卷 > 《廖用贤尚友录》 > 班超

按《后汉书班超传》：“超字仲升，扶风平陵人，彪之少子
也。为人有志，不修细节，然内孝谨，居家常执勤苦，不
耻劳辱。有口辨而涉猎书传。永平五年，兄固被召诣
校书郎，超与母随至洛阳。家贫，常为官佣书以供养久劳苦，尝辍业，投笔叹曰：‘大丈夫无它志略，犹当效
傅介子、张骞，立功异域，以取封侯。安能久事笔研间
乎’？”后行诣相者，相者指曰：“生燕颔虎颈，飞而食肉，此
万里侯相也。”久之，显宗问固：“卿弟安在？”固对：“为官写
书受直，以养老母。”帝乃除超为兰台令史。后坐事免
官。十六年，奉车都尉窦固出击匈奴，以超为假司马，
将兵别击伊吾，战于蒲类海。固以为能，遣与从事郭
恂俱使西域。超到鄯善。后匈奴使来，超乃会其吏士
三十六人，斩其使，召鄯善王广，以首示之，一国震怖，
遂纳子为质。还奏于窦固，固大喜，具上超功效，并求
更选使使西域。帝壮超节，诏固曰：“吏如班超，何故不
遣而更选乎？今以超为军司马，令遂前功。”超复受使。
固欲益其兵，超曰：“愿将本所从三十馀人足矣，如有
不虞，多益为累。”是时，于寘王广德新攻破莎车，遂雄
张南道。超既西，广德素闻超在鄯善诛灭匈奴使，大
惶恐，即攻杀匈奴使者而降超。超重赐其王以下，因
镇抚焉。时龟兹攻破疏勒，杀其王，而立龟兹人兜题
为疏勒王。明年春，超遣吏田虑劫缚兜题，立其故王
兄子忠为王。建初三年，超率疏勒、康居、千寘、拘弥兵
一万人，攻姑墨、石城，破之，斩首七百级。超欲因此叵
平诸国，乃上疏请兵。书奏，帝知其功可成，议欲给兵。
平陵人徐干，素与超同志，上疏愿奋身佐超。五年，遂
以干为假司马，将弛刑及义从千人就超。八年，拜超
为将兵长史。超发于寘诸国兵二万五千人击莎车。
莎车降，威震西域。永元二年，月氏遣其副王谢将兵
七万攻超，超收谷坚守。谢攻超不下，又钞掠无所得。
超度其粮将尽，必从龟玆求救，乃遣兵数百于东界
要之。谢果遣骑赍金银珠玉以赂龟兹。超伏兵遮击，
尽杀之，持其使首以示谢。谢大惊，即遣使请罪，愿得
生归。超纵遣之。月氏由是大震，岁奉贡献。明年，龟兹、
姑墨、温宿皆降，乃以超为都护。六年秋，超发龟兹、鄯
善等八国兵合七万人，及吏士、贾客千四百人讨焉
耆。广大恐，悉驱其人共入山保焉耆左候元孟先尝
质京师，密遣使以事告超，超即斩之，示不信用。乃期
大会诸国王，因扬声，当重加赏赐。于是焉耆王广、尉
犁王汎及北鞬支等三十人相率诣超，其国相《腹久》
等十七人惧诛，皆亡入海，而《危须》王亦不至。坐定。超
怒诘广曰：“危须王何故不到，腹久等所缘逃亡。”遂叱
吏士收广、汎等于陈睦故城，斩之，传首京师。因更立
元孟为焉耆王。超留焉耆半岁，慰抚之，于是西域五
十馀国，悉皆纳质内属焉。明年，下诏封超为定远侯，
邑千户。超自以久在绝域，年老思土，十二年上疏曰：
“臣不敢到酒泉郡，但愿生入玉门关。”而超、妺昭亦上
书请超。帝感其言，乃征超还。超在西域三十一年，十
四年八月至洛阳，拜为射声校尉。超素有胸胁疾，既
至，病遂加。帝遣中黄门问疾，赐医药。其九月卒，年七
十一，朝廷愍惜焉。